રોજના નિયમ પ્રમાણે અમે દંપતી ઘરની આગળના ભાગે આવેલા ઓટલે - હિંચકે બેસીએ અને હું વનિતાને છાપાંમાંથી તે દિવસના યા તો જરૂરી અને જાણવા જેવા અથવા તો પછી રસપ્રદ પણ બિન-જરૂરી સમાચાર વાંચી સંભળાવું. માનવ સ્વભાવને તેમજ સમાજને લગતા અચ્છા બુરા ચીલા-ચાલુ સમાચારથી પાનાંઓ ઉભરાતા હોય. અઠવાડિયા માં પાંચેક જેટલી પૂર્તિઓ પણ છાપા સાથે મફત આવે ત્યારે તેમાંથી વધારે સારું અને વધુ ઉપયોગી વાંચન મળે.